علاؤ الدین ڈیروی

علاؤ الدین ڈیروی پاکستانی سنی عالم دین،مدرس،مبلغ،خطیب،مفسرقرآن،محدث اور مؤلف تھے۔ آپ مدرسہ نعمانیہ صالحیہ ڈیرہ اسماعیل خان کے بانی و سرپرست اور مہتمم تھے۔ آپ نے اپنے علاقے ڈیرہ اسماعیل خان میں بالخصوص اور اشاعت دین، نفاذ شریعت،تحفظ ختم نبوت، دفاع صحابہ واہل بیت اور بدعات ورسومات کا قلع قمع کرنے کےلیے تدریسی، تبلیغی، تنظیمی، تحریکی  اور سیاسی جدوجہد کی۔

ولادت 
آپ 21 مارچ 1913ء بمطابق 1330ھ  ضلع ڈیرہ اسماعیل خان میں پیدا ہوئے۔

نام ونسب 
آپ کا نام علاؤ الدین تھا۔ آپ کے والد احمد دین  اور دادا صالح محمد بھی مشہور عالم دین تھے۔

آباؤ واجداد 
علاؤ الدین ڈیروی کےآباؤ اجداد کا تعلق عرب سے تھا پھر یہ خاندان افغانستان آیا تھا۔افغانستان سے "فرید" نامی بزرگ سرگودھا کے علاقہ گوندل میں تشریف لائے،فرید صاحب نے اپنے بیٹے "صالح" اسلام کیلئے یہاں بھیجا ، ان کے ہاتھ پر سینکڑوں ہندو حلقہ بگوش اسلام ہوئے ، ان کے ساتھ کے بیٹے زکریا نے بھی تبلیغ کا سلسلہ جاری رکھا اس طرح بہت سی رسومات کا خاتمہ ہوا، ذکریا کے بیٹے احمد دین تھے جو کہ علاؤ الدین کے والد تھے۔

تعلیم 
ابتدائی تعلیم عربی اور فارسی کی ابتدائی کتابیں اپنے والد سے پڑھیں، ساتھ ہی اسکول کی تعلیم بھی جاری رہی، اسلامیہ سکول سے مڈل کا امتحان اعلیٰ نمبر حاصل کر کے پاس کیا۔ آپ کے والد کو ان کے چند  دوستوں نے یہ مشورہ دیا کہ آپ کو انگریزی کی اعلیٰ تعلیم کےلیے لندن بھجوا دیا جائے۔ لیکن آپ کے والد نے آپ کو علم دین کی تحصیل کے لیے وقف کردیا پہلے آپ نے ملتان کے مدرسہ نعمانیہ میں داخلہ لیا اور وہاں فقہ، اصول، ادب اور منطق کی کتابیں پڑھیں۔

دارلعلوم دیوبند میں حصول تعلیم 
1934ء میں آپ اعلی تعلیم کے حصول کے لیے دارالعلوم دیوبند تشریف لے گئے، وہاں چار سال کے عرصہ قیام میں آپ نے باقی ماندہ کتب کی تکمیل کر کے 1938ء میں حسین احمد مدنی سے دورۂ حدیث پڑھا۔

اساتذہ 

 حسین احمد مدنی
 ابراھیم بلیاوی
 اعزاز علی دیوبندی
 شبیر احمد عثمانی
 ادریس کاندھلوی
 شمس الحق افغانی

بیعت و خلافت 
علاؤالدین ڈیروی نے اپنے استاد حسین احمد مدنی کے دست پر بیعت کی۔ آپ کو فقیر احمد گل (تحصیل پہاڑ پور ضلع ڈیرہ اسماعیل خان) کی طرف سے خلافت بھی ملی۔

تدریسی خدمات 
1939ء میں آپ واپس اپنے وطن تشریف لے آئے اور جامع مسجد قدیمی سے منسلک ہو گئے۔ ذریعہ معاش کے لیے صابن کا ایک چھوٹا سا کارخانہ لگایا، اسی سال حسین احمد مدنی ڈیرہ اسماعیل خان تشریف لائے اور اپنے شاگردوں سے ملے، آپ کو حکم دیا کہ سلسلہ تجارت کو ترک کر کے سلسلہ تدریس شروع کریں۔ اُن کے ارشاد پر آپ نے ایک چھوٹے سے مدرسہ عربیہ نعمانیہ صالحیہ جس کا افتتاح بھی حسین احمد مدنی نے کیا تھا،میں تدریسی خدمات انجام دینی شروع کر دیں۔ آخری عمر تک بخاری کا درس دیتے رہے۔ رفتہ رفتہ آپ کی مخلصانہ مساعی سے یہ ایک بڑا مدرسہ بن گیا۔

ذاتی زندگی 
آپ نے مثالی زندگی گزاری۔ سبق کا ناغہ بالکل نہ کرتے تھے وقت کی پابندی آپ کا شعار تھا۔  سفر و حضر میں آپ کی تہجد کی نماز قضاء نہ ہوتی تھی۔ فرض نمازوں میں وقت سے پہلے موجود ہوتے تھے ۔آخری سال  بھی رمضان المبارک کے تمام روزے رکھے اور تراویح  کی باجماعت نماز ادا کرتے رہے۔ علالت کے دوران کوئی بھی نماز قضاء نہ ہونے دی۔ حتی کہ جس رات آپ کا انتقال ہوا ،اس رات بھی عشاء کی نماز ادا فرمائی دوران علالت آپ پر فکر صلوة طاری رہی۔

دعوت واصلاح کےلیے سعی 
تدریس کے ساتھ ہی آپ نے باطل کی سرکوبی بھی شروع دی۔ تعلیم وتعلم کے ساتھ ساتھ دعوت واصلاح کے ذریعے آپ نے اپنے بڑے بھائی سراج الدین کے تعاون سے ڈیرہ اسماعیل خان میں مروجہ ہندوانہ رسوم کا قلع قمع کر کے ڈیرہ  اسماعیل خان کو ان سے پاک کیا۔

تحریک ختم نبوت میں کردار 
1953ء کی تحریک ختم نبوت میں آپ نے بڑھ چڑھ کر حصہ لیا اور اس کی پاداش میں آپ کو  گرفتار کر لیا گیا، خان عبد القیوم خان کی طرف سے سزائے موت کا حکم سنایا گیا۔ لیکن بعد میں آپ کی سزائے موت قید میں تبدیلی ہو گئی۔

حج بیت اللہ کی سعادت 
1961ء میں آپ بمع اہل و عیال حج بیت اللہ کے لیے روانہ ہوئے ، پھر وہیں درس و تدریس کا سلسلہ شروع کر دیا۔ آپ نے باقی زندگی وہیں گزارنے کا پختہ ارادہ فرمالیا تھا لیکن ڈیرہ اسماعیل خان کے عوام نے حکومت سعودی سے واپسی کا مطالبہ کر کے آپ کو واپس بلا لیا۔

سیاسی وابستگی 
آپ شروع ہی سے جمعیت علماء اسلام سے وابستہ رہے۔ اسی سلسلے میں قیدو بند کی صعوبتیں بھی برداشت کرنا پڑیں۔ دو مرتبہ ضلع بدر بھی ہوئے۔

تصانیف 

 الہام الرحمٰن (تفسیری افادات)
 الہام الباری فی تقریر صحیح البخاری

اولاد 
آپ کے آٹھ لڑکے اور تین لڑکیاں ہیں۔

 فرید الدین
 وحید الدین
 محمد فاروق
 قاضی افتخار احمد
 حسین احمد عرفان
 مسعود الرؤف
 ضیاء الدین
 اشرف علی

وفات 
16 دسمبر 2013ء بروز سوموار ڈیرہ اسماعیل خان میں اللہ کو پیارے ہوگئے۔آپ کا نماز جنازہ عزیز الرحمٰن ہزاروی نے پڑھایا اور آپ کو  مدرسہ نعمانیہ صالحیہ حدیثیہ آڑہ روڈ ،ڈیرہ اسماعیل خان میں دفن کیا گیا۔

حوالہ جات 
علمائے اہلسنت
1913ء کی پیدائشیں
2013ء کی وفیات
ضلع ڈیرہ اسماعیل خان کی شخصیات
پاکستان کے سنی علما
دیوبندی شخصیات
دار العلوم دیوبند کے فضلا
پاکستانی سنی
پاکستانی اسلامی مذہبی رہنما
مسلمان مبلغین
پاکستانی مذہبی مصنفین
 مفسرین
خیبر پختونخواہ کی شخصیات